Lill-eks Ministru Austin Gatt iddeskrivewh b'bosta aġġettivi kemm dam fil-politika, imma għandi d-dubji tiegħi jekk qattx ħadd sejjaħlu "qammiel". Illum, aktar minn sena u nofs wara li għidnielu "Bye Bye", sirna nafu li l-ikbar li x'aktarx se jibqa' msemmi għaliha Austin kienet frott ta' kemm dan il-Ministru tqammel bi flusna. Għax illum il-Ministru li ħa t-tmun tat-trasport pubbliku minn idejn Agostino Pio Gatt (proprjament hekk jismu Austin) qalilna li biex iħaddem is-sistema tal-karozzi tal-linja b'mod effiċjenti, lill-operatur il-ġdid minn Spanja se nkunu qed nagħtuh sussidju ta' 23 miljun Ewro fis-sena . U min se juża tal-linja se jkun qed jagħti xi ħaġa iktar b'nollijiet iktar għoljin. Din is-somma hija ferm iktar mid-doppju ta' kemm Austin Gatt kien ftiehem li aħna għandna nħallsu lill-kumpanija Arriva. X'ħin smajt din l-aħbar mill-ewwel staqsejt lili nnifsi "Minjaf kif kienet tkun ir-riforma fit-trasport pubbliku taħt il-PN kieku Austin ma tqammilx u lill-Arriva tagħhom 23 miljun u n-nollijiet għamilhom ftit iktar għoljin." Staqsejt ukoll "Minjaf jekk kienetx tkun aktar pożittiva r-reazzjoni tal-Oppożizzjoni Laburista kieku Agostino Pio daħħal idu ftit aktar fi bwietna biex jagħtina trasport pubbliku aktar effiċjenti?" Imbagħad waqaft naħseb fuq il-passat u bdejt naħseb fuq illum u ħsibt li forsi huwa l-Ministru Joe Mizzi li huwa ħali u galantom bi flus ħaddieħor. Aħjar naħseb fuq għada u pitgħada. U qed naħseb li b'dawk il-flus kollha bilfors se jkollna trasport pubbliku 5 star u li l-karozza se nkun nista' niggaraxjaha. Jekk ma jkunx hekk ma naħsibx li Joe Mizzi jdum wisq ma jingħaqad ma' Gatt fil-lista tal-eks Ministri.
Austin Gatt il-qammiel